

**УРОК: Правила в клас**

**Ели Георгиева, 105 СУ“Атанас Далчев“, гр.София**

**Часът е проведен на 15.09.2017г.**

*„НОВО НАЧАЛО“*

*Целта на този урок е да повторим вече утвърдените правила и да ги използваме като база върху която да създадем личностните правила у децата.*

**Описание**

*Най-подходящата тема за старт, както на програмата“Научи се да даряваш“, така и на учебната година. При нас тази тема се явява за втори път и по тази причина реших да я направя по малко по-различен начин. Правилата, които децата в комбинация със своите родители и мен създадоха в първи клас продължават да са нашата законодателна система, но този път ми се искаше да говорим за правила/предизвикателства, които всяко дете ще отправи към себе си. И това не трябваше да са точно правила, норми, задължителности, а препоръки, цели, мечти, надежди.*

* *Какви трябва да бъдем, за да....*
* *Какво трябва да правим, за да...*
* *На какво трябва да се научим, за да...*

*Трябваше ми отправна точка. И я намерих. През лятото със семейството ми почивахме в съседна Гърция. Тамошният плаж беше осеян с камъчета, много камъчета, всяко от които имаше собствен цвят, форма, големина. Когато бяха във водата тези камъчета блестяха и изглеждаха изумително. Започнах да събирам всеки ден-най-красивите, най-цветните, най-уникалните. Когато се върнах вкъщи установих, че след изсъхването си, те са станали обикновени, скромни камъчета. Сложих част от тях в една стъклена кашпа и я напълних с вода. Всички те отново си върнаха красотата, блясъка, уникалността.*

*От момента в който бях видяла тези камъчета на плажа, до момента с кашпата все ги оприличавах на моите ученици/деца. Дошли при мен със своите еднаквости и същевременно толкова специални със своите различия. Блестящи, когато успяваме да ги вдъхновим и поизсъхващи, когато се възцаряваше скуката. Затова направих на всяко дете по едно стъклено бурканче с камъчета във вода, за да си го поглеждат понякога и да си припомнят колко са блестящи, прекрасни и уникални и да не спират да търсят от нас, от родителите си и най-вече от себе си подходящата среда, за да са такива.*

*Като моя лична амбиция е децата в този клас да бъдат научени на всичко, което е заложено като ценностна рамка в програмата“Научи се да даряваш“ и още на това да могат да се борят за мечтите и целите си, да отстояват личната си позиция, да имат своя собствена амбиция,която да следват, смело да изказват мнение и т.н.*

*И всичко това с тежестта на правила на личността в класа.*

*Интересното в случая беше, че след урока говорихме с родителите и те бяха изключително щастливи от формулираното, изведеното, изказаното в урока, споделяйки, че това са част от нещата на които искат да научат децата си, но винаги им е било трудно да ги поставят наведнъж с подходящите примери.*

*И като последно, което ще напиша тук, не като идея за надграждане, а просто като идея, която много леко пасна на този урок.*

*Отказах тази година, а и занапред да ми се носят онези безумни букети с цветя, като предложих да ги заменим с ябълки. Ще видите каква чудна кошница се напълни!*

*Правилата вече не са това, което бяха!*

*Доскоро!*